Никола Вапцаров
Хроника

chitanka.info

Отвсякъде врази.

Беласица е в броня.

Край Охрид син

картечниците грачат.

Какво сега? — Сълзи ли да пороним,

или на глас да седнем и да плачем?

Зенитите се кашлят към звездите

и храчките им светят с бяла диря.

Душите сме си стиснали в зъбите,

ала не мислим да умираме.

За първи път не влиза днес у нас

историята с кървавата мутра.

Столетия сме чакали, за час

ще потърпим сега дима барутен.

Но после, след жестокия погром,

когато прашни, морни и окъсани

се юрнете назад към своя дом —

ще ви посрещнем злобни и навъсени.

От глад ще вием в пустите поля,

на глутници ще ви следим в горите.

В гърдите ще избухне дива страст

и мътен блясък ще гори в очите ни.

Издание: Никола Вапцаров. Съчинения, „Български писател“, С. 1979, под редакцията на Бойка Вапцарова

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.